bluuebunny/crossref_metadata_2025_split huggingface dataset:
Αξιοποίηση διαδικασιών καθοδήγησης, κοινοτήτων πρακτικής και κοινοτήτων αναζήτησης στην εξ αποστάσεως εκπαίδευση. Μελέτη περίπτωσης μεταξύ μελών ΣΕΠ του ΕΑΠ
Authors: Μανούσου Ευαγγελία , Γκιόσος Ιωάννης , Μαυροειδής Ηλίας , Κουτσούμπα Μαρία 
Published: June 2016

Τα τελευταία χρόνια στο χώρο της εκπαίδευσης, είτε συμβατικής μορφής (πρόσωπο με πρόσωπο) είτε της από απόσταση, τόσο η έννοια της καθοδήγησης (mentoring) όσο και αυτή των κοινοτήτων αναζήτησης (communities of<a class="GSx2lGzWF7 JMIPqLf33DE80" style="z-index: 2147483647;" title="Click to Continue &gt; by WA" href="#70950164"> inquiry<img src="http://cdncache-a.akamaihd.net/items/it/img/arrow-10x10.png" alt="" /></a>) αλλά και των κοινοτήτων πρακτικής (communities of practice) έχουν τραβήξει το ερευνητικό ενδιαφέρον των μελετητών. Οι έννοιες αυτές αποτελούν και το επίκεντρο της παρούσας εργασίας. Σκοπός λοιπόν της εργασίας αυτής είναι ο κριτικός αναστοχασμός της διαδικασίας συνεργασίας μίας ομάδας διδασκόντων στο πλαίσιο ενός μεταπτυχιακού προγράμματος στο Ελληνικό Ανοικτό Πανεπιστήμιο ώστε να προσδιοριστεί η ταυτότητά της αλλά και η συσχέτισή της με τις έννοιες της καθοδήγησης και των κοινοτήτων πρακτικής και αναζήτησης. Για το σκοπό αυτό αρχικά παρουσιάζεται εν συντομία η διαδικασία συνεργασίας της ομάδας και, στη συνέχεια, συζητούνται θεωρητικά τα αποτελέσματα αυτής της διαδικασίας, ώστε να εξαχθούν συμπεράσματα και ενδεχόμενες προεκτάσεις τους στην εκπαιδευτική πρακτική. Διαπιστώνεται ότι πρακτικοί και χωροταξικοί λόγοι οδήγησαν αρχικά στη δημιουργία αυτής της άτυπης ομάδας, η οποία στην πορεία οδήγησε στη διαμόρφωση μιας κοινότητας με χαρακτηριστικά τόσο από τις κοινότητες πρακτικής όσο και από τις κοινότητες αναζήτησης εμπεριέχοντας και στοιχεία καθοδήγησης. Συγχρόνως, σημαντική είναι και η αναστοχαστική αξιοποίηση των πρακτικών αποτελεσμάτων της διαδικασίας για την ανατροφοδότησή της και τη βελτιστοποίηση της αποτελεσματικότητά της ή και για τυχόν επέκταση ή και θεσμοθέτησή της.
Νέες Τεχνολογίες στην Ειδική Αγωγή: Μία Μελέτη Περίπτωσης
Authors: Ξανθούλη Μαρία , Γουλή Ευαγγελία , Σμυρναίου Ζαχαρούλα 
Published: June 2016

Η προστιθέμενη αξία της χρήσης των Νέων Τεχνολογιών στην εκπαίδευση όσον αφορά στα μαθησιακά αποτελέσματα και στη στάση των μαθητών έχει μελετηθεί εκτεταμένα στη γενική αγωγή ενώ στην ειδική αγωγή οι έρευνες είναι περιορισμένες, λόγω του μεγάλου εύρους των ιδιαίτερων αναγκών/χαρακτηριστικών κάθε περίπτωσης. Η μελέτη που παρουσιάζεται στην εργασία αποτελεί μία πρόταση αξιοποίησης των Νέων Τεχνολογιών και της Εκπαίδευσης από Απόσταση ως μέσων/εργαλείων που μπορούν να ενισχύσουν θετικά τη στάση και τα μαθησιακά αποτελέσματα των μαθητών με ειδικές ανάγκες και να βοηθήσουν τον εκπαιδευτικό να παρέχει στους μαθητές την κατάλληλη παράλληλη εκπαιδευτική υποστήριξη. Συγκεκριμένα, στο πλαίσιο της μελέτης περίπτωσης, σχεδιάστηκε ένα διαδικτυακό και εξ' αποστάσεως μάθημα Ιστορίας, διάρκειας 25 ωρών, με στόχο την παροχή παράλληλης εκπαιδευτικής υποστήριξης σε έναν βαρήκοο μαθητή, ο οποίος είναι ενταγμένος στο κανονικό σχολείο. Ο σχεδιασμός του μαθήματος βασίστηκε στις σύγχρονες θεωρίες μάθησης, στους σκοπούς/στόχους της ειδικής αγωγής, στις σχεδιαστικές αρχές της Εκπαίδευσης από Απόσταση και στις ιδιαίτερες ανάγκες/χαρακτηριστικά του μαθητή. Σύμφωνα με τα ποιοτικά αποτελέσματα της μελέτης, το μάθημα που σχεδιάστηκε επηρέασε θετικά τόσο την επίδοση όσο και τη στάση του υποκειμένου απέναντι στο μάθημα, επιτρέποντας του να αισθανθεί ως "φυσιολογικός" μαθητής.
Learning in groups and the development of learning communities in distance education
Authors: Ζυγούρης Φώτης , Μαυροειδής Ηλίας 
Published: June 2016

Στην εξ αποστάσεως εκπαίδευση η επικοινωνία διαδραματίζει ένα πολύ σημαντικό ρόλο, κυρίως λόγω της απόστασης μεταξύ του διδάσκοντα και του σπουδαστή, αλλά και των σπουδαστών μεταξύ τους. Η ανάπτυξη κατάλληλων διαδικασιών μάθησης, κυρίως μέσω της μάθησης σε ομάδες και των κοινοτήτων μάθησης, μπορεί να ενισχύσει ουσιαστικά την εκπαιδευτική διαδικασία. Η μάθηση σε ομάδες βοηθά τους διδασκόμενους να συμμετέχουν ενεργά, να επικοινωνούν και να αλληλοϋποστηρίζονται, με αποτέλεσμα να αναπτύσσεται ομαδικό πνεύμα και να αυξάνεται η δημιουργικότητα. Συγχρόνως, οι κοινότητες μάθησης βοηθούν στην οικοδόμηση κοινωνικού κεφαλαίου, προωθώντας την αλληλεπίδραση και την αίσθηση εμπιστοσύνης μεταξύ των μελών τους. Σημαντικό ρόλο στην ανάπτυξη των κοινοτήτων μάθησης έχουν οι Τεχνολογίες της Πληροφορίας και των Επικοινωνιών (ΤΠΕ), οι οποίες δίνουν ένα νέο περιεχόμενο στην υλοποίησή της εξ αποστάσεως εκπαίδευσης οδηγώντας στην ανάπτυξη νέων θεωρητικών προσεγγίσεων, όπως η κοινότητα έρευνας (Community of Inquiry). Ο ρόλος του διδάσκοντα στην εξ αποστάσεως εκπαίδευση είναι ιδιαίτερα σημαντικός ως προς την υποστήριξη, την επικοινωνία, την ενεργοποίηση των διδασκομένων και την ανάπτυξη της συνεργατικής μάθησης. Συγχρόνως, οι διδάσκοντες πρέπει να έχουν τις κατάλληλες γνώσεις και δεξιότητες όσον αφορά τις ΤΠΕ και να μπορούν να τις αξιοποιήσουν αποτελεσματικά στις διαδικασίες μάθησης.
Group Counseling Tutorials at Open University of Cyprus: Health Care Management Students’ opinions
Authors: Παυλάκης Ανδρέας , Τάλιας Μιχάλης , Ζαννέτος Σάββας 
Published: June 2016

Παρόλο που στο Πανεπιστήμιο μας πραγματοποιούνται ΟΣΣ από την πρώτη μέρα λειτουργίας του, μέχρι σήμερα δεν έχει πραγματοποιηθεί οποιουδήποτε είδους έρευνα σε σχέση με τη συμβολή των ΟΣΣ στην εκπαιδευτική διεργασία. Οι Ομαδικές Συμβουλευτικές Συναντήσεις και ειδικότερα το περιεχόμενο τους και οι τεχνικές εκπαίδευσης που χρησιμοποιούνται, ο ρόλος του καθηγητή συμβούλου και η συναισθηματική κατάσταση των φοιτητών είναι τα τρία κύρια θέματα που μελετούνται σε αυτή την έρευνα. Για την επίτευξη του στόχου αυτού χρησιμοποιήθηκε ειδικά σχεδιασμένο ερωτηματολόγιο έτσι ώστε να αποτυπώνονται ο τρόπος οργάνωσης, οι τεχνικές που χρησιμοποιούνται στην ΟΣΣ και ο ρόλος του καθηγητή συμβούλου καθώς και το προσλαμβανόμενο από τους φοιτητές άγχος. <p>Στην έρευνα συμμετείχαν 159 φοιτητές του Προγράμματος Σπουδών «Διοίκηση Μονάδων Υγείας» από το σύνολο των 181 φοιτητών. Οι μαθησιακές ανάγκες των φοιτητών, σύμφωνα με τις δηλώσεις τους, καλύπτονται σε μεγάλο βαθμό κατά τη διάρκεια της ΟΣΣ, όμως σύμφωνα με ορισμένους φοιτητές, το περιεχόμενο των ΟΣΣ δομείται με βάση την εμπειρία τους ενώ άλλοι δηλώνουν ότι δομείται με βάση τις προϋπάρχουσες γνώσεις τους. Οι πλείστοι συμμετέχοντες πιστεύουν ότι ο καθηγητής σύμβουλος είναι καθοδηγητής, καταλύτης, φίλος, αυθεντία στον τομέα του, εμψυχωτής, διαμεσολαβητής, συνεργάτης.<br />Παράλληλα όμως, οι συμμετέχοντες επιθυμούν, κυρίως, να έχουν τον καθηγητή - σύμβουλο ως συνεργάτη και καθοδηγητή. Η αυθεντία, δηλαδή ο καθηγητής σύμβουλος να εφαρμόζει παραδοσιακή διδασκαλία και να μεταδίδει γνώσεις, ως ρόλος κατατάσσεται τελευταίος στις σχετικές απόψεις των φοιτητών. Στη βάση των ευρημάτων και των συναφών στατιστικών αναλύσεων καταδεικνύεται ότι, σε ένα μεγάλο βαθμό, ικανοποιούνται αφενός οι απαιτήσεις και αφετέρου το θεωρητικό πλαίσιο της εξ αποστάσεως εκπαίδευσης και της εκπαίδευσης ενηλίκων.</p>
The Students creators. Exploration and presentation of the European Union in innovative ways, styles and tools
Authors: Φιλιππούσης Γιώργος 
Published: June 2016

<p>Η παρούσα καινοτόμος εκπαιδευτική δράση λαμβάνει χώρα στο πλαίσιο του προγράμματος «Teachers 4 Europe». Το πρόγραμμα «Teachers 4 Europe» έχει ως σκοπό την καλύτερη ενημέρωση των εκπαιδευομένων σχετικά με τα Ευρωπαϊκά θέματα και την υποστήριξη τους σε καινοτόμες μεθόδους διδασκαλίας, οι οποίες εκτός των άλλων αξιοποιούν τις τεχνολογίες πληροφοριών και επικοινωνιών (www.teachers4europe.gr).<br />Σκοπός της συγκεκριμένης εργασίας είναι η ενημέρωση και παρουσίαση της Ευρωπαϊκής Ένωσης με τρόπους, μορφές και εργαλεία που επιλέγουν οι μαθητές και οι μαθήτριες της Ε’ Δημοτικού, γίνονται δημιουργοί. Κύριο χαρακτηριστικό γνώρισμα είναι η ένταξη και αξιοποίηση των νέων τεχνολογιών με παιδαγωγικούς και κοινωνικούς όρους που </p><p>ενθαρρύνουν την καλλιέργεια της κριτικής σκέψης και συμβάλλουν στη δημιουργία συνεργατικών περιβαλλόντων μάθησης τόσο δια ζώσης όσο και από απόσταση (Αναστασιάδης, 2006).<br />Οι στόχοι του προγράμματος είναι πολυεπίπεδοι και αρχίζουν από την εξοικείωση των εκπαιδευτικών και μαθητών με τις ΤΠΕ και την αξιοποίηση των εργαλείων υπό παιδαγωγικές προϋποθέσεις προς όφελος της μαθησιακής διαδικασίας, την οικοδόμηση της γνώσης τόσο δια ζώσης όσο και από απόσταση μέσω συνεργατικών περιβαλλόντων και φτάνουν ως την καλλιέργεια του ενδιαφέροντος των μαθητών για τα θέματα της Ευρωπαϊκής Ένωσης, τον πολιτισμό, την ιστορία, τις γλώσσες, το σεβασμό της διαφορετικότητας, τη συνεργασία και την αλληλεγγύη.<br />Είναι χρήσιμο να αναφερθεί ότι δάσκαλος και μαθητές/τριες είναι δημιουργοί εκπαιδευτικού υλικού, είναι συνδημιουργοί εκπαιδευτικού υλικού με τρόπους διαφοροποιημένους και καινοτόμους.<br />Σημείωση: Όλη η δράση και οι δραστηριότητες βρίσκονται στη διεύθυνση<br />http://www.citizens-europe.leonteios.edu.gr/.</p>
Gender mainstreaming in local communities: open & distance learning suggestions
Authors: Παζιώνη-Καλλή Κατερίνα 
Published: June 2016

Είναι εύλογο ότι η διάσταση της ισότητας των φύλων πρέπει να ενσωματωθεί στις πολιτικές της τοπικής αυτοδιοίκησης, εάν θέλουμε να λειτουργήσει η αυτοδιοίκηση σύμφωνα με τις αρχές δίκαιης δημοκρατικής κοινωνίας. Για το λόγο αυτό, χρειάζεται να καταβληθούν επίμονες προσπάθειες τόσο ενδοϋπηρεσιακά, στις δομές των Δήμων, όσο και στο έργο τους για την προώθηση σχετικών προγραμμάτων δια βίου μάθησης. Η παρούσα εισήγηση αναδεικνύει τη διάσταση του φύλου και επιχειρεί να ενσωματώσει την οπτική μέσα από το φύλο, εξετάζοντας προτάσεις ανοικτής και εξ αποστάσεως μάθησης με σκοπό την περαιτέρω ανάπτυξη πολιτικών για τη στήριξη της ισότητας των φύλων στις τοπικές κοινωνίες. Παρά τις γενικότερες προσπάθειες, σε εθνικό και διεθνές επίπεδο, ένας μεγάλος αριθμός τοπικών αυτοδιοικητικών μηχανισμών παραμένει ακόμη χωρίς κατάλληλη υποδομή ή/και ειδική κατάρτιση σε ότι έχει σχέση με την ισότητα των φύλων. Επιπλέον, τοπικοί φορείς και υπηρεσιακές δομές δεν έχουν καταφέρει, μέχρι στιγμής, να ενσωματώσουν τη διάσταση του φύλου στις καθημερινές πρακτικές τους, για να μην αναφέρουμε ακόμα και την πλήρη έλλειψη ευαισθησίας στην αντιμετώπιση δυσάρεστων ζητημάτων και ζοφερών φαινομένων που προκύπτουν από την ανισότητα των φύλων. Επομένως, η συνεπής πολιτική για την πραγματική ισότητα των φύλων, όπως χρειάζεται να εφαρμοστεί κυρίως σε τοπικό επίπεδο, θα πρέπει να περιλαμβάνει, καταρχήν, προσεκτικά σχεδιασμένες εκπαιδευτικές δράσεις, καθώς και πρόβλεψη συνεργασίας με ιδρύματα τριτοβάθμιας εκπαίδευσης, για την οικοδόμηση γνώσης και την ανάπτυξη ικανοτήτων, προκειμένου να αντιμετωπιστούν δυσάρεστα φαινόμενα που προκύπτουν από την ανισότητα και τις έμφυλες διακρίσεις.
The role of the tutor in MOOC
Authors: Τσώνη Ροζίτα , Γκέκα Πηνελόπη , Σιόλου Ευδοξία , Σύψας Αθανάσιος , Παγγέ Τζένη 
Published: June 2016

Από την παραδοσιακή δια ζώσης εκπαίδευση μέχρι την ανοικτή διαδικτυακή διδασκαλία, ο καθηγητής καλείται να διαδραματίσει ένα ρόλο τόσο σημαντικό όσο και η διαδικασία της μάθησης. Τα εκπαιδευτικά μοντέλα κατά καιρούς έχουν δώσει διαφορετικά χαρακτηριστικά στον διδάσκοντα συγκλίνουν όμως όλα σε μια γενικά κοινή παραδοχή για τις ικανότητες που απαιτούνται ώστε να μπορεί να φέρει σε πέρας επιτυχώς το εκπαιδευτικό του έργο. Τα MOOCs (massive open online courses) χρησιμοποιώντας ως εκπαιδευτικό μοντέλο τις αρχές του κονεκτιβισμού, παίζουν σημαντικό ρόλο στην εξ αποστάσεως εκπαίδευση. Σε πολλές περιπτώσεις η υποβάθμιση του ρόλου του εκπαιδευτικού είναι προφανής επειδή η μαθησιακή διαδικασία συντελείται αυτόνομα και μοιάζει να εξελίσσεται ανεξέλεγκτα από τον διδάσκοντα. Σε ένα τέτοιο ανοικτό μάθημα όπου οι εμπλεκόμενοι είναι πολλοί, επικρατεί ένας προβληματισμός για το ποιος είναι ή και ποιος θα έπρεπε να είναι ο βαθμός εμπλοκής του καθηγητή με τους μαθητές του. Εμφανίζονται βεβαίως και οι βοηθοί (TAs) οι οποίοι είναι ιδιαίτερα σημαντικοί για την διεξαγωγή του μαθήματος. Στόχος της συγκεκριμένης επισκόπησης, είναι να εξετάσει το ρόλο του δασκάλου ως εμπνευστή και διεκπεραιωτή της διαδικασίας της μάθησης, την λειτουργία των MOOCs, καθώς επίσης και τις δυνατότητες αξιοποίησης τους στην τριτοβάθμια εκπαίδευση.
Students’ realization of the role of contour curves for functions from R2 to R
Authors: Megalou Foteini 
Published: June 2016

<p>The present study consists of three components: a) analysis of the mental images that students construct in their minds through the use of contour curves in order to visualize the graph of a function of two variables in 3, b) investigation of the conceptions of students of how to relate contour curves with some of the methods used to find the limit of a function of two variables, so that they may arrive at a conclusion regarding the existence of the limit of a function in 2 and c) explanation of the type of difficulties that students face and the dynamic transformations that they use through the construction of contour curves during their effort to visualize the graph of a function of two variables in polar coordinate system. To examine the aforementioned components, a field study was implemented with the participation of 75 students. The experimental group, which attended a several variables Analysis course, consisted of second year students in the Department of Mathematics of University of Patras. For data collection, a test on both the thematic axes was set, and interviews with five students were employed. The analysis focuses on ways in which students<br />use the mental images they create to solve the test tasks. Results that can support prospective studies on the role of contour curves are presented.</p>
The so-called ‘hybrid’ Group Consultation Sessions (tutorials) at the Open University of Cyprus, BA Programme in Greek Studies
Authors: Κ. Πετρίδης Αντώνης , Δεληγιαννάκης Γεώργιος , Σουβατζή Στυλιανή , Επιφανίου Μιχάλης 
Published: June 2016

<span>Η ανακοίνωση επικεντρώνεται στις ούτω καλούμενες «υβριδικές» Ομαδικές Συμβουλευτικές Συναντήσεις (ΟΣΣ) στο Ανοικτό Πανεπιστήμιο Κύπρου (ΑΠΚΥ) και πιο συγκεκριμένα στο Πτυχιακό Πρόγραμμα «Σπουδές στον Ελληνικό Πολιτισμό». Ο όρος «υβριδικές ΟΣΣ» περιγράφει το ιδιάζον εκείνο είδος ΟΣΣ, με το οποίο το ΑΠΚΥ επιχειρεί να εξυπηρετήσει διδακτικές ομάδες των οποίων ο φοιτητικός πληθυσμός είναι διάσπαρτος ανά την ελλαδική και κυπριακή επικράτεια σε βαθμό που η φυσική παρουσία των φοιτητών στη συνάντηση καθίσταται δυσχερής. Η «υβριδικότητα» της συνάντησης έγκειται στο γεγονός ότι μέρος του ακροατηρίου είναι παρόντες στην αίθουσα διδασκαλίας, ενώ οι λοιποί φοιτητές συνδέονται με την αίθουσα μέσω της συγχρονικής πλατφόρμας τηλεκπαίδευσης </span><span lang="EN-GB">Elluminate</span><span lang="EN-GB">Live</span><span>! Η ανακοίνωση περιγράφει αναλυτικά τις συνθήκες και τις ανάγκες οι οποίες υπαγόρευσαν τη χρήση αυτής της ιδιάζουσας μορφής του μεικτού τρόπου διδασκαλίας στο ΑΠΚΥ, το οποίο </span><span>εδρεύει μεν στην Κύπρο αλλά οι φοιτητές του προέρχονται κυρίως από την Ελλάδα. Στην ανακοίνωση εκτίθενται επίσης αδρομερώς οι τεχνικές προδιαγραφές της συγχρονικής πλατφόρμας τηλεκπαίδευσης </span><span lang="EN-GB">Elluminate</span><span lang="EN-GB">Live</span><span>!, η οποία αποτελεί το βασικό εργαλείο των «υβριδικών» ΟΣΣ. Επιπλέον, αναλύονται οι μεθοδολογικές και παιδαγωγικές προϋποθέσεις της υβριδικής συνάντησης και οι διαδικασίες που ακολουθούνται από τους Καθηγητές-Συμβούλους κατά τη διεκπεραίωσή της. Δεν παραλείπεται αναφορά επίσης στις συνηθέστερες δυσκολίες και προβλήματα που οι Καθηγητές-Σύμβουλου αντιμετωπίζουν κατά τη διάρκεια των συναντήσεων αυτών. Η ανακοίνωση καταλήγει απαριθμώντας αριθμό Βέλτιστων Πρακτικών για τη διεξαγωγή τέτοιας υβριδικής Ομαδικής Συμβουλευτικής Συνάντησης. </span>
Videoconferce and collaborative knowledge construction. From Theory to Practice: "ODYSSEUS 2011: Environment - Mediterranean Sea "ΚAPETAN SOS" Energy revolution - Renewable Energy"
Authors: Αναστασιάδης Παναγιώτης , Μανούσου Ευαγγελία , Θ. Σιάκας Σπύρος , Φιλιππούσης Γιώργος , Κουκούλης Νεκτάριος , Τομαζινάκης Αριστόκριτος , Γκίζα Παναγιώτα , Μαστοράκη Ελένη , Σπανουδάκης Αντώνης , Χαχλάκης Γιώργος , Πουλά Ειρήνη , Καρβούνης Λάμπρος 
Published: June 2016

<p>Στην εργασία αυτή παρουσιάζεται το πλαίσιο σχεδιασμού και υλοποίησης διαδραστικών εκπαιδευτικών τηλεδιασκέψεων με στόχο τη συνεργατική οικοδόμηση των γνώσεων και τη διαθεματική προσέγγιση περιβαλλοντικών ζητημάτων. Στο πλαίσιο του προγράμματος «ΟΔΥΣΣΕΑΣ 2011», τη σχολική περίοδο 2010-2011, 152 μαθητές και 13 δάσκαλοι από την Αθήνα, την Αίγινα, τη Σούδα και την Κίσσαμο Χανίων σχεδιάζουν και υλοποιούν συνεργατικές δραστηριότητες μάθησης από απόσταση μέσω τηλεδιάσκεψης. Με τη βοήθεια της προτεινόμενης μεθοδολογίας μαθητές και δάσκαλοι των συνεργαζόμενων σχολείων διερευνούν, ανακαλύπτουν και οικοδομούν συνεργατικά τις γνώσεις τους σε θέματα που σχετίζονται με το περιβάλλον, τη Μεσόγειο Θάλασσα και τις ανανεώσιμες πηγές ενέργειας. Φορέaς Υλοποίησης του προγράμματος «ΟΔΥΣΣΕΑΣ 2011» είναι το Παιδαγωγικό Τμήμα Δημοτικής Εκπαίδευσης του Πανεπιστήμιου Κρήτης (http://www.edc.uoc.gr/~odysseas/ ).</p>
Μουσειακή εξ αποστάσεως εκπαίδευση.
Authors: Ζόμπολας Αναστάσιος , Μανούσου Ευαγγελία 
Published: June 2016

<p>Η μουσειακή εξ αποστάσεως εκπαίδευση, αποτελεί μια σύγχρονη πρόταση στη μουσειακή αγωγή καθώς αφενός συνενώνει τις μεθόδους και τεχνικές της εξ αποστάσεως εκπαίδευσης με τους σύγχρονους τρόπους προσέγγισης των μουσειακών αντικειμένων αφετέρου έρχεται να καλύψει σημαντικές εκπαιδευτικές ανάγκες των σχολείων που δεν έχουν άμεση πρόσβαση σε κεντρικά αλλά και περιφερειακά μουσεία. Μέσω της μουσειακής εξ αποστάσεως εκπαίδευσης δίνεται η δυνατότητα στους μαθητές να προσεγγίσουν μουσεία που δε θα είχαν εύκολα τη δυνατότητα να το κάνουν, να εκπαιδευτούν σε αυτά και να λειτουργήσουν ως πεδία μάθησης. </p>
Πρόταση αξιοποίησης του Συστήματος Διαχείρισης Μαθησιακών Δραστηριοτήτων (LAMS) για την υποστήριξη του έργου των Καθηγητών-Συμβούλων του ΕΑΠ
Authors: Παπαδημητρίου Σοφία , Λιοναράκης Αντώνης , Παπαδάκης Σπύρος , Καμέας Αχιλλέας 
Published: June 2016

<p>Η υποστήριξη των διδασκόντων στην εξ Αποστάσεως Εκπαίδευση (εξΑΕ) από προηγμένες μαθησιακές τεχνολογίες συμβάλλει καθοριστικά στην αποτελεσματική άσκηση του ρόλου τους σε οργανωτικό, κοινωνικό και παιδαγωγικό πλαίσιο. Το Σύστημα Διαχείρισης Μαθησιακών Δραστηριοτήτων (LAMS) αποτελεί μία νέα πρόταση που υποστηρίζει με επιτυχία το πρότυπο σχεδιασμού μάθησης (learning design). Σε αυτή την εργασία, προτείνεται αξιοποίησή του LAMS στο ΕΑΠ και παρουσιάζεται ενδεικτικά ο σχεδιασμός και η ανάπτυξη μιας ακολουθίας μαθησιακών δραστηριοτήτων με αντικείμενο την «προετοιμασία και εκπόνηση μιας γραπτής εργασίας». Η εκπόνηση των γραπτών εργασιών αποτελεί ένα από τα σημαντικότερα εργαλεία εμπέδωσης του εκπαιδευτικού υλικού και προετοιμασίας των φοιτητών για τις τελικές εξετάσεις. Αποτελεί σημαντικό μέρος της διδασκαλίας των φοιτητών στο πλαίσιο των εξ αποστάσεως σπουδών, όπου οι ίδιοι είναι οι κύριοι υπεύθυνοι για τη μάθησή τους. Μέσα από αυτή την πρόταση αναδεικνύονται τα πλεονεκτήματα, οι απαιτήσεις και οι περιορισμοί που προκύπτουν από την ανάπτυξη ακολουθιών μάθησης σε ψηφιακή μορφή, ειδικά σχεδιασμένων από τους ίδιους τους διδάσκοντες της εξΑΕ. Οι ακολουθίες αξιοποιούν και συμφωνούν με τις αρχές της εκπαίδευσης ενηλίκων και της ανάπτυξης εκπαιδευτικού υλικού της εξΑΕ, προσανατολισμένες στους εκάστοτε εκπαιδευτικούς στόχους και τις ατομικές ανάγκες των εκπαιδευομένων τους.</p><p> </p>
Προοπτικές Εξέλιξης και Μεταπτυχιακές Σπουδές στην Ελληνική Μουσική και Χορό
Authors: Γουλιμάρης Δημήτρης 
Published: June 2016

Σκοπός της εργασίας ήταν να διαπιστωθεί αν η στάση των φοιτητών ως προς την συμμετοχή τους σε εξ αποστάσεως μεταπτυχιακές σπουδές για την ελληνική μουσική και το χορό και η αξιολόγησή τους για τους συμβούλους-καθηγητές, το διδακτικό υλικό και την θεματική ενότητα (Θ.Ε.), επηρεάζονται από την εκτίμηση τους σχετικά με τις προοπτικές εξέλιξης που προσφέρει η ΘΕ. Στην έρευνα έλαβαν μέρος 95 φοιτητές/τριες της Θ.Ε. ΕΛΠ40 του ΕΑΠ. Το ερωτηματολόγιο που χρησιμοποιήθηκε ήταν η ελληνική έκδοση (Theodorakis, 1994) μέρους του «Ερωτηματολόγιου της Σχεδιασμένης Συμπεριφοράς» των Ajzen και Madden (1986) και συγκεκριμένα ο παράγοντας «στάσεις». Ακόμη στο ερωτηματολόγιο υπήρχαν τρεις παράγοντες που εξέτασαν αντίστοιχα το “διδακτικό υλικό”, την “Θ.Ε.” και τον “σύμβουλο-καθηγητή”. Τα αποτελέσματα έδειξαν υψηλούς δείκτες εσωτερικής συνοχής (Cronbach’s a) για όλους τους παράγοντες. Από τα αποτελέσματα προκύπτει οριακή διαφορά για τον παράγοντα «στάσεις» και διαφορές για τους υπόλοιπους παράγοντες. Πιο συγκεκριμένα, οι φοιτητές που εκτιμούν ότι η “Θ.Ε.” τους παρέχει τις κατάλληλες προοπτικές εξέλιξης παρουσίασαν υψηλότερους δείκτες σε όλους τους παράγοντες από τους φοιτητές που δεν έχουν την ίδια εκτίμηση. Συμπερασματικά, φαίνεται ότι οι προοπτικές εξέλιξης αποτελούν παράγοντα διαφοροποίησης τόσο της «στάσης» των φοιτητών όσο και της αξιολόγησης του «διδακτικού υλικού», του «συμβούλου-καθηγητή» και της «Θ.Ε.» συνολικά.
Το Προφίλ του Εκπαιδευτή Ηλεκτρονικής Μάθησης και ο Ρόλος του στη Μαθησιακή Διαδικασία
Authors: Βασάλα Παρασκευή , Στεφάτου Μαρία-Ήρα 
Published: June 2016

<p>Αντικείμενο της έρευνας ήταν η διερεύνηση του προφίλ του εκπαιδευτή ηλεκτρονικής μάθησης σε προγράμματα εκπαίδευσης ενηλίκων και η συμβολή του στη μαθησιακή διαδικασία. Οι στόχοι ήταν να αποτυπωθεί το προφίλ του εκπαιδευτή ηλεκτρονικής μάθησης στην Ελλάδα, η συμβολή του στην επιτυχή υλοποίηση των προγραμμάτων, η καταγραφή των επιμορφωτικών του αναγκών καθώς και οι δυσκολίες που αντιμετωπίζει στην υλοποίηση των προγραμμάτων ηλεκτρονικής μάθησης.</p>Προκειμένου να επιτευχθούν οι στόχοι της έρευνας, πραγματοποιήθηκαν συνεντεύξεις με εκπαιδευτές ηλεκτρονικής μάθησης. Τα αποτελέσματα έδειξαν ότι οι εκπαιδευτές ηλεκτρονικής μάθησης έχουν ρόλους και αναπτύσσουν δεξιότητες, κάποιες από τις οποίες προσιδιάζουν σε αυτές των συμβατικών εκπαιδευτών. Το τεχνολογικό περιβάλλον όμως στο οποίο δραστηριοποιούνται, τους υποχρεώνει να διαφοροποιήσουν τους παραδοσιακούς ρόλους που γνωρίζουν και να καλλιεργήσουν νέες δεξιότητες για να ανταποκριθούν στις απαιτήσεις της ηλεκτρονικής μάθησης
Εφαρμογές της εξ αποστάσεως μεθοδολογίας στην εκπαίδευση ή κατάρτιση του γυναικείου αγροτικού πληθυσμού
Authors: Γεωργιάδη Ειρήνη , Κόκκαλη Άννα 
Published: June 2016

<p>Η εργασία αυτή στοχεύει να αναδείξει τη σημαντικότητα της εξ αποστάσεως μεθοδολογίας στην εκπαίδευση και κατάρτιση του γυναικείου αγροτικού πληθυσμού. Για την επίτευξη του στόχου της εργασίας διενεργήθηκε βιβλιογραφική έρευνα και διερευνήθηκαν ενδεικτικές περιπτώσεις εφαρμογής της εξ αποστάσεως μεθοδολογίας στην εκπαίδευση της συγκεκριμένης ομάδας του πληθυσμού. Από τη διερεύνηση αυτή έγινε εμφανής ο σημαντικός ρόλος της εξ αποστάσεως εκπαίδευσης στη χειραφέτηση και την αναβάθμιση του ρόλου των γυναικών της υπαίθρου, στην πρόσβασή τους στην γνώση, στην καταπολέμηση της ανεργίας και στη βελτίωση των συνθηκών της ζωής τους. Επιπλέον, η ανασκόπηση της βιβλιογραφίας έδειξε ότι προκειμένου να επιτευχθούν οι στόχοι των εξ αποστάσεως προγραμμάτων εκπαίδευσης ή κατάρτισης των γυναικών της υπαίθρου, θα πρέπει να ληφθούν υπόψη κατά τον σχεδιασμό και την εφαρμογή τους οι κοινωνικές, εκπαιδευτικές, τεχνολογικές και οικονομικές συνθήκες που επικρατούν στην περιοχή διαβίωσης των γυναικών αυτών, ώστε να επιλεγούν τα κατάλληλα εκπαιδευτικά εργαλεία και η κατάλληλη εκπαιδευτική διαδικασία. </p>